Ο **Γκόραν Ντράγκιτς** (σλοβενικά: Goran Dragić) (γενν. 6 Μαΐου 1986) είναι Σλοβένος επαγγελματίας καλαθοσφαιριστής, ο οποίος αγωνίζεται ως πόιντ γκαρντ για τους Σικάγο Μπουλς. Έχει το παρατσούκλι «**Δράκος**» και έπαιξε επαγγελματική καλαθοσφαίριση στη Σλοβενία και την Ισπανία, πριν πάει στο ΝΒΑ το 2008. Ο Ντράγκιτς έχει παίξει επίσης στους Φοίνιξ Σανς, Μαϊάμι Χιτ, Χιούστον Ρόκετς, Τορόντο Ράπτορς και Μπρούκλιν Νετς. Επιλέχθηκε στην Τρίτη Ομάδα του NBA και ως ο Πιο Βελτιωμένος Παίκτης του NBA με τους Σανς το 2014. Αναδείχθηκε για πρώτη φορά All-Star του NBA το 2018 με το Μαϊάμι. Οδήγησε την Εθνική Σλοβενίας στον πρώτο της τίτλο στο Ευρωμπάσκετ, το 2017, ενώ ανακηρύχθηκε ο Πολυτιμότερος Παίκτης της διοργάνωσης.

Σταδιοδρομία σε συλλόγους
-------------------------

### Σλόβαν (2004–2006)

Ο Ντράγκιτς έκανε το ντεμπούτο του το 2003, σε ηλικία 17 ετών, στο πρωτάθλημα εφήβων της Σλοβενίας με την ΚΝ Ιλίριγια. Μετά από ένα χρόνο, ο Ντράγκιτς έκανε μεταγραφή στην ΚΝ Σλόβαν της κορυφαίας κατηγορίας Σλοβενίας και της Αδριατικής Λίγκας.

### Μούρθια (2006–2007)

Αφού πέρασε δύο χρόνια με τη Σλόβαν, ο Ντράγκιτς μεταγράφηκε στην ισπανική Σάσκι Μπασκόνια, η οποία τον έδωσε δανεικό στην Μούρθια, το 2006.

### Ολίμπια (2007–2008)

Ο Ντράγκιτς εντάχθηκε στη σλοβενική ΚΚ Ολίμπια το 2007 και έπαιξε εκεί κατά τη διάρκεια της σεζόν 2007-08, κερδίζοντας το Πρωτάθλημα Σλοβενίας με την ομάδα.

### Φοίνιξ Σανς (2008–2011)

Ο Ντράγκιτς δήλωσε συμμετοχή στο NBA Ντραφτ του 2008, όπου επιλέχθηκε στον δεύτερο γύρο, 45ος συνολικά, από τους Σαν Αντόνιο Σπερς. Τα δικαιώματά του στο ντραφτ ανταλλάχθηκαν στη συνέχεια στους Φοίνιξ Σανς σε αντάλλαγμα για τα δικαιώματα του Μαλίκ Χέρστον, την 48η επιλογή. Αφού οι Σανς ολοκλήρωσαν μια συμφωνία με την ΤΑΟΥ Κεράμικα (τώρα γνωστή ως Κάχα Λαμποράλ), με την οποία είχε συμβόλαιο, τον υπέγραψαν επίσημα στις 22 Σεπτεμβρίου 2008. Οι Σανς ήλπιζαν ότι θα έπαιρνε τη θέση του αρχικού πόιντ γκαρντ, αφού ο Στιβ Νας είχε αποσυρθεί από το άθλημα. Στις 25 Ιανουαρίου 2010, ο Ντράγκιτς σημείωσε ρεκόρ καριέρας με 32 πόντους, πετυχαίνοντας 6 στα 7 τρίποντα, σε μια ήττα από τους Γιούτα Τζαζ.

Στις 7 Μαΐου 2010, κατά τη διάρκεια του Αγώνα 3 των Ημιτελικών της Δυτικής Περιφέρειας, οδήγησε την επιστροφή των Φοίνιξ Σανς ενάντια στην ομάδα που τον είχε αρχικά στο ντραφτ, τους Σαν Αντόνιο Σπερς, σημειώνοντας 23 από τους συνολικά 26 πόντους του στο τέταρτο δεκάλεπτο. Ο Ντράγκιτς σημείωσε τους πόντους του έχοντας 10/13 σουτ, συμπεριλαμβανομένων 5/5 τρίποντων, καθώς οι Σανς γύρισαν από 18 πόντους πίσω για να νικήσουν τους Σπερς με 110-96 και να προηγηθούν με 3-0 στους ημιτελικούς της Δυτικής Περιφέρειας. «Πιστεύω ότι είναι ασφαλές να πούμε ότι μπορεί να ήταν η καλύτερη επίδοση στην τέταρτη περίοδο που έχω δει ποτέ σε παιχνίδι πλέι οφ», δήλωσε ο φόργουορντ των Σανς, Γκραντ Χιλ.

### Χιούστον Ρόκετς (2011)

Στις 24 Φεβρουαρίου 2011, ο Ντράγκιτς ανταλλάχθηκε στους Χιούστον Ρόκετς μαζί με μια προστατευμένη επιλογή 1ου γύρου του νραφτ, σε αντάλλαγμα για τον Άαρον Μπρουκς. Στις 13 Απριλίου 2011, στο φινάλε της σεζόν των Ρόκετς, ο Ντράγκιτς κατέγραψε το πρώτο του triple-double στην καριέρα του, με 11 πόντους, 11 ασίστ και 11 ριμπάουντ, σε μια νίκη με 121–102 επί των Μινεσότα Τίμπεργουλβς.

### Μπασκόνια (2011)

Κατά τη διάρκεια του λοκ άουτ του 2011 στο ΝΒΑ, ο Ντράγκιτς έπαιξε για τη Σάσκι Μπασκόνια. Έπαιξε για ένα σύντομο χρονικό διάστημα εκεί μέχρι να τελειώσει το λοκ άουτ.

### Επιστροφή στους Χιούστον (2011–2012)

Ο Ντράγκιτς επέστρεψε στους Ρόκετς για τη σεζόν 2011-12. Καθ΄ όλη τη διάρκεια του μεγαλύτερου μέρους της σεζόν, ο Ντράγκιτς συνέχισε να χρησιμοποιείται ως παίκτης πάγκου για να βοηθήσει τους Ρόκετς κατά τη διάρκεια της μειωμένης σεζόν του λουκ άουτ. Τον Μάρτιο του 2012, συμπλήρωσε τη θέση του Κάιλ Λάουρι, ο οποίος ήταν έξω με βακτηριακή λοίμωξη. Στις 9 Απριλίου 2012, ο Ντράγκιτς κέρδισε το βραβείο του Παίκτη της Εβδομάδας στη Δυτική Περιφέρεια.

### Επιστροφή στους Φοίνιξ (2012–2015)

Το 2012, ο Ντράγκιτς έγινε ελεύθερος χωρίς περιορισμούς. Συμφώνησε να υπογράψει συμβόλαιο 4 ετών, αξίας 30 εκατομμυρίων δολαρίων, με επιλογή παίκτη την τελευταία χρονιά, με τους Φοίνιξ Σανς και έγινε επίσημα μέλος της ομάδας ξανά στις 19 Ιουλίου 2012. Αποκτήθηκε για να αντικαταστήσει τον Στιβ Νας, του οποίου ήταν αναπληρωματικός κατά τη διάρκεια της πρώτης του θητείας με τους Σανς. Στις 19 Φεβρουαρίου 2013, ο Ντράγκιτς σημείωσε 18 ασίστ (ρεκόρ καριέρας) με 14 πόντους, καθώς οι Σανς νίκησαν τους Πόρτλαντ Τρέιλ Μπλέιζερς με 102–98. Ο Ντράγκιτς σημείωσε σχεδόν ένα triple-double κόντρα στους Μπρούκλιν Νετς με 31 πόντους, 12 ασίστ και 9 ριμπάουντ στις 24 Μαρτίου 2013.

Αφού απέκτησαν τον Έρικ Μπλέντσο με ανταλλαγή από τους Λος Άντζελες Κλίπερς, οι Σανς αποφάσισαν τελικά να μεταφέρουν τον Ντράγκιτς στη θέση του σούτινγκ γκαρντ ως μέσο για να ασκήσουν λιγότερη πίεση στον Ντράγκιτς για να μοιράσει τη μπάλα στους συμπαίκτες του. Στο πρώτο του παιχνίδι παίζοντας με τον Μπλέντσο ως συμπαίκτη, ο Ντράγκιτς οδήγησε την ομάδα με 26 πόντους και 9 ασίστ σε μια εναρκτήρια νίκη της σεζόν με 104–91 επί των Πόρτλαντ Τρέιλ Μπλέιζερς. Ο Ντράγκιτς είχε πάνω από 8 παιχνίδια με 30 πόντους ή περισσότερους, συμπεριλαμβανομένου ενός double-double 31 πόντων και 10 ασίστ σε μια νίκη εναντίον των Πόρτλαντ Τρέιλ Μπλέιζερς στις 27 Νοεμβρίου 2013. Είχε επίσης 33 πόντους σε μια ήττα από τους Μέμφις Γκρίζλις στις 2 Ιανουαρίου 2014. Στις 3 Φεβρουαρίου 2014, ο Ντράγκιτς κέρδισε το δεύτερο βραβείο του Παίκτη της Εβδομάδας στη Δυτική Περιφέρεια και το πρώτο του με τους Σανς για παιχνίδια που παίχτηκαν μεταξύ 27 Ιανουαρίου – 2 Φεβρουαρίου 2014. Τρεις μέρες αργότερα, αγωνίστηκε εναντίον του γκαρντ των Οκλαχόμα Σίτι Θάντερ, Ρέτζι Τζάκσον, στο ανανεωμένο Skills Challenge του All-Star Game.

Στις 8 Φεβρουαρίου 2014, ο Ντράγκιτς κατέγραψε 34 πόντους (ρεκόρ καριέρας) και 10 ασίστ σε μια εντός έδρας νίκη με 122–109 επί των Γκόλντεν Στέιτ Ουόριορς. Στις 23 Φεβρουαρίου 2014, σημείωσε ένα νέο ρεκόρ καριέρας με 35 πόντους, μαζί με 3 ασίστ και 3 κλεψίματα, σε μια ήττα με 112–115 από τους Χιούστον Ρόκετς. Στις 28 Φεβρουαρίου 2014, κατέγραψε νέο ρεκόρ καριέρας με 40 πόντους, μαζί με 3 ριμπάουντ και 5 ασίστ, σε μια νίκη με 116–104 επί των Νιου Ορλίνς Πέλικανς. Έγινε ο πρώτος παίκτης, μετά τον Ροντ Στρίκλαντ το 1985–86, που σημείωσε ρεκόρ στην καριέρα του σε πόντους τρεις φορές σε έναν μόνο μήνα. Ο Ντράγκιτς έγινε επίσης ο έκτος παίκτης, μετά τους Τζεφ Χόρνασεκ, Ντράζεν Πέτροβιτς, Ντιρκ Νοβίτσκι, ΛεΜπρόν Τζέιμς και Κέβιν Ντουράντ, που μπήκε στην ομάδα των 20-50-40 — έχοντας κατά μέσο όρο 20 ή περισσότερους πόντους ανά παιχνίδι ενώ σούταρε με 50%+ εντός πεδιάς και 40%+ στο τρίποντο. Είχε επίσης κατά μέσο όρο πάνω από 5 ασίστ ανά παιχνίδι καθ΄ όλη τη διάρκεια της σεζόν, μπαίνοντας στην ίδια ομάδα με τους Λάρι Μπερντ, Τζεφ Χόρνασεκ και ΛεΜπρόν Τζέιμς.

Στις 23 Απριλίου 2014, ο Ντράγκιτς κέρδισε το Βραβείο του Πιο Βελτιωμένου Παίκτη του ΝΒΑ 2014. Ένα μήνα αργότερα, θα καταλήξει να τιμηθεί από το έθνος καταγωγής του με το εθνικό τους βραβείο «Μήλο της Έμπνευσης» για το ότι ήταν πρότυπο και εμπνέει ελπίδα στη Σλοβενία, καθώς και για τη βοήθεια της κοινότητας του έθνους με ανθρωπιστικές δραστηριότητες. Τελικά, στις 4 Ιουνίου 2014, ο Ντράγκιτς ονομάστηκε στην Τρίτη Ομάδα του NBA 2014, μαζί με τους Ντέμιαν Λίλαρντ, ΛαΜάρκους Όλντριτζ, Αλ Τζέφερσον και Πολ Τζορτζ.

### Μαϊάμι Χιτ (2015–2021)

 Ο Ντράγκιτς με τους Χιτ το 2016
Στις 19 Φεβρουαρίου 2015, ο Ντράγκιτς και ο αδερφός του, Ζόραν Ντράγκιτς, ανταλλάχθηκαν στους Μαϊάμι Χιτ, σε μια συμφωνία τριών ομάδων που περιελάμβανε επίσης τους Νιου Ορλίνς Πέλικανς, που έστειλε τους Τζον Σάλμονς και Ντάνι Γκρέιντζερ στο Φοίνιξ. Δύο μέρες αργότερα, έκανε το ντεμπούτο του για τους Χιτ, καταγράφοντας 12 πόντους και 3 ριμπάουντ σε μια ήττα με 105–91 από τους Νιου Ορλίνς Πέλικανς. Ο Ντράγκιτς τελείωσε τη σεζόν με μέσο όρο 16,6 πόντους και 5,3 ασίστ ανά παιχνίδι σε 26 εκκινήσεις για το Μαϊάμι, καθώς οι Χιτ δεν προκρίθηκαν στα πλέι οφ.

Στις 9 Ιουλίου 2015, ο Ντράγκιτς υπέγραψε νέο πενταετές συμβόλαιο 90 εκατομμυρίων δολαρίων με τους Χιτ. Τον Ιανουάριο του 2016, έχασε οκτώ συνεχόμενους αγώνες λόγω τραυματισμού στην αριστερή γάμπα. Στις 20 Φεβρουαρίου 2016, κατέγραψε ρεκόρ σεζόν με 24 πόντους, συν 8 ασίστ και 7 ριμπάουντ, σε μια νίκη 114–84 επί των Ουάσινγκτον Ουίζαρντς. Κατέγραψε ρεκόρ σεζόν σε πόντους στις 11 Μαρτίου, καταγράφοντας 26 πόντους και 9 ασίστ σε μια νίκη με 118-96 επί των Σικάγο Μπουλς. Στις 7 Απριλίου, κατέγραψε 16 πόντους και 12 ριμπάουντ (ρεκόρ καριέρας) σε μια νίκη με 106–98 επί των Σικάγο Μπουλς, βοηθώντας τους Χιτ να σαρώσουν τη σειρά της σεζόν με τους Μπουλς για πρώτη φορά από τη σεζόν 2003–04. Στον αγώνα πλέι οφ του δεύτερου γύρου των Χιτ με τους Τορόντο Ράπτορς, ο Ντράγκιτς σημείωσε 30 πόντους για να βοηθήσει τους Χιτ να νικήσουν με 103-91 στο 6ο Παιχνίδι, ισοφαρίζοντας τη σειρά σε 3-3. Οι Χιτ στη συνέχεια έχασαν το 7ο Παιχνίδι, και αποκλείστηκαν από τη συνέχεια των πλέι οφ με ήττα 4–3.

Στις 8 Νοεμβρίου 2017, ο Ντράγκιτς σημείωσε ρεκόρ σεζόν με 29 πόντους σε μια νίκη με 126–115 επί των Φοίνιξ Σανς. Στις 27 Νοεμβρίου 2017, ονομάστηκε Παίκτης της Εβδομάδας στην Ανατολική Περιφέρεια για παιχνίδια που παίχτηκαν από τις 20 έως τις 26 Νοεμβρίου. Στις 15 Ιανουαρίου 2018, ονομάστηκε Παίκτης της Εβδομάδας στην Ανατολική Περιφέρεια για παιχνίδια που παίχτηκαν από τις 8 έως τις 14 Ιανουαρίου. Ήταν η τέταρτη διάκριση του παίκτη της εβδομάδας στην καριέρα του. Την 1η Φεβρουαρίου, ο Ντράγκιτς ονομάστηκε ο αντικαταστάτης του Κέβιν Λαβ στην Ομάδα ΛεΜπρόν για το NBA All-Star Game 2018, κάνοντάς τον έτσι All-Star για πρώτη φορά στην καριέρα του.

Στις 27 Οκτωβρίου 2018, ο Ντράγκιτς σημείωσε 28 πόντους σε μια νίκη με 120–111 επί των Πόρτλαντ Τρέιλ Μπλέιζερς, και έγινε ο πρώτος Σλοβένος παίκτης που έφτασε τους 10.000 πόντους στο ΝΒΑ. Στα τέλη Νοεμβρίου και αρχές Δεκεμβρίου, έχασε οκτώ αγώνες με πόνο στο δεξί γόνατο. Στις 19 Δεκεμβρίου, υποβλήθηκε σε επιτυχή επέμβαση για να καθαρίσει το δεξί του γόνατο. Επέστρεψε στη δράση στις 23 Φεβρουαρίου 2019 εναντίον των Ντιτρόιτ Πίστονς. Στις 28 Μαρτίου, κατέγραψε το δεύτερο triple-double στην καριέρα του, με 23 πόντους, 12 ριμπάουντ και 11 ασίστ, σε μια νίκη 105–99 επί των Ντάλας Μάβερικς.

Τη σεζόν 2019–20, ο Ντράγκιτς βοήθησε τους Χιτ να φτάσουν στους Τελικούς του ΝΒΑ, αλλά οι Χιτ έχασαν τη σειρά σε 6 αγώνες από τους Λος Άντζελες Λέικερς. Ο Ντράγκιτς έχασε 4 αγώνες στους Τελικούς λόγω τραυματισμού της πελματιαίας απονευρωσίτιδας που υπέστη στον Αγώνα 1.

### Τορόντο Ράπτορς (2021–2022)

Στις 6 Αυγούστου 2021, οι Toronto Raptors απέκτησαν τους Ντράγκιτς και Πρέσιους Ατσίουα από τους Χιτ με αντάλλαγμα τον Κάιλ Λάουρι. Στις 28 Νοεμβρίου, ο Ντράγκιτς ανακοίνωσε ότι αποχωρεί από τους Ράπτορς για προσωπικούς λόγους. Στις 10 Φεβρουαρίου 2022, ο Ντράγκιτς και μια επιλογή ντραφτ του πρώτου γύρου του 2022 ανταλλάχθηκαν στους Σαν Αντόνιο Σπερς με αντάλλαγμα τους Ντρου Γιούμπανκς, Θάντεους Γιανγκ και μια επιλογή του δεύτερου γύρου του ντραφτ 2022. Αυτός και οι Σπερς συμφώνησαν σε εξαγορά συμβολαίου πέντε ημέρες αργότερα.

### Μπρούκλιν Νετς (2022)

Στις 22 Φεβρουαρίου 2022, ο Ντράγκιτς υπέγραψε με τους Μπρούκλιν Νετς.

### Σικάγο Μπουλς (2022–σήμερα)

Στις 2 Αυγούστου 2022, ο Ντράγκιτς υπέγραψε με τους Σικάγο Μπουλς.

Εθνική ομάδα
------------

### Νέων

Ο Ντράγκιτς κέρδισε το χρυσό μετάλλιο στο Ευρωπαϊκό Πρωτάθλημα Κ20 του 2004 με την Εθνική Σλοβενίας Κ20. Έπαιξε επίσης στο Ευρωπαϊκό Πρωτάθλημα Κ20 του 2005.

### Ανδρών

 Ο Ντράγκιτς με τη Σλοβενία στο Ευρωμπάσκετ 2009
Ο Ντράγκιτς αγωνίστηκε με την Εθνική Σλοβενίας ανδρών στο Παγκόσμιο Πρωτάθλημα του 2006 και στο Ευρωμπάσκετ 2007, σε περιορισμένους ρόλους. Ο ρόλος του Ντράγκιτς με την Εθνική Σλοβενίας άρχισε να αυξάνεται στο Ευρωμπάσκετ 2009 και στο Παγκόσμιο Πρωτάθλημα του 2010. Στη συνέχεια έπαιξε με τον αδερφό του, Ζόραν, στο Ευρωμπάσκετ 2011 και στο Ευρωμπάσκετ 2013, όπου το τελευταίο διεξήχθη στη Σλοβενία. Κατά τη διάρκεια της διοργάνωσης του 2013, ο Γκόραν και ο αδερφός του βοήθησαν να οδηγήσουν τη Σλοβενία στην 5η θέση και μια θέση στο Παγκόσμιο Κύπελλο του 2014. Ο Ντράγκιτς τερμάτισε στην πρώτη πεντάδα του Ευρωμπάσκετ 2013 σε πόντους και ασίστ, κάτι που του χάρισε μια θέση στην Κορυφαία Ομάδα της Διοργάνωσης. Το 2014, ο Ντράγκιτς ονομάστηκε αρχηγός της Σλοβενίας μετά την αποχώρηση του Γιάκα Λάκοβιτς από την εθνική ομάδα. Στα φιλικά παιχνίδια πριν από το Παγκόσμιο Κύπελλο του 2014, ο Ντράγκιτς ξεκουράστηκε σε 9 από τα 14 παιχνίδια της ομάδας, προτού παίξει δυναμικά στους επίσημους αγώνες της διοργάνωσης.

Πριν από το Ευρωμπάσκετ 2017, ο Ντράγκιτς ανακοίνωσε ότι θα αποσυρθεί από την εθνική ομάδα μετά τη διοργάνωση. Στη διοργάνωση, βοήθησε τη Σλοβενία να κερδίσει το πρώτο της Ευρωμπάσκετ. Σκόραρε 35 πόντους, με 12 στα 22 σουτ στον τελικό, που ήταν οι περισσότεροι πόντοι σε τελικό, από τότε που ο Πάου Γκασόλ σημείωσε 36 πόντους στον τελικό του Ευρωμπάσκετ 2003. Μετά την απόδοσή του, ο Ντράγκιτς έλαβε το βραβείο τπυ Πολυτιμότερου Παίκτη της διοργάνωσης, αφού είχε μέσο όρο 22,6 πόντους ανά παιχνίδι, σε 9 παιχνίδια. Μετά από αυτή την επίδοση, ονομάστηκε Σλοβένος Αθλητής της Χρονιάς για το 2017.

Πέντε χρόνια αργότερα, τον Ιούνιο του 2022, ο Ντράγκιτς επέστρεψε στη Εθνική Σλοβενίας για να παίξει στο τρίτο παράθυρο των προκριματικών για το Παγκόσμιο Κύπελλο του 2023. Στις 30 Ιουνίου, σκόραρε 19 πόντους στο πρώτο του παιχνίδι από την επιστροφή του, βοηθώντας τη χώρα του να κερδίσει την Κροατία.

Ο Ντράγκιτς έπαιξε επίσης στο Ευρωμπάσκετ 2022, έχοντας κατά μέσο όρο 14,9 πόντους με 49,4% σουτ ως έκτος παίκτης της ομάδας. Η Σλοβενία αποκλείστηκε από την Πολωνία στα προημιτελικά.

Προσωπική ζωή
-------------

Ο Ντράγκιτς γεννήθηκε από Σλοβένα μητέρα και Σέρβο πατέρα. Μεγάλωσε στη Σλοβενία παίζοντας ποδόσφαιρο. Ωστόσο, ένας τραυματισμός τον ανάγκασε να αλλάξει άθλημα. Ως παιδί, θαύμαζε τους παίκτες του NBA Μάικλ Τζόρνταν, Άλεν Άιβερσον και τον μελλοντικό συμπαίκτη του, Στιβ Νας. Μιλάει άπταιστα σλοβενικά, σερβικά, ισπανικά και αγγλικά. Ο μικρότερος αδερφός του Ντράγκιτς, ο Ζόραν, ήταν παλαιότερα συμπαίκτης του στους Φοίνιξ Σανς και στους Μαϊάμι Χιτ.

Ο Ντράγκιτς και η σύζυγός του έχουν δύο παιδιά.

Αυτός και ο Ζόραν, μαζί με τους συμπαίκτες του, Μαρκίφ και Μάρκους Μόρις, έπαιξαν όλοι μαζί για λίγο στους Σανς κατά τη διάρκεια του τέταρτου δεκαλέπτου της νίκης τους με 112–96 επί των Φιλαδέλφια 76ερς στις 2 Ιανουαρίου 2015. Ήταν η πρώτη φορά στην ιστορία του ΝΒΑ που δύο διαφορετικά ζευγάρια αδερφών έπαιξαν μαζί για την ίδια ομάδα την ίδια στιγμή.

Ο Πρόεδρος της Σερβικής Δημοκρατίας της Βοσνίας Μίλοραντ Ντόντικ τίμησε τον Ντράγκιτς με το Τάγμα Njegoš και το Μετάλλιο Αξίας για το Λαό, τον Αύγουστο του 2018.

Ο Ντράγκιτς είναι Σέρβος Ορθόδοξος Χριστιανός.

Στατιστικά σταδιοδρομίας στο ΝΒΑ
--------------------------------

### Κανονική περίοδος

| Έτος | Ομάδα | ΣΑ | ΒΑΣ | ΛΑΓ | ΕΣ% | 3Π% | ΕΒ% | ΡΑΓ | ΑΑΓ | ΚΑΓ | ΚΑΓ | ΠΑΓ |
| --- | --- | --- | --- | --- | --- | --- | --- | --- | --- | --- | --- | --- |
| 2008–09 | Φοίνιξ | 55 | 1 | 13.2 | .393 | .370 | .769 | 1.9 | 2.0 | .5 | .1 | 4.5 |
| 2009–10 | Φοίνιξ | **80** | 2 | 18.0 | .452 | .394 | .736 | 2.1 | 3.0 | .6 | .1 | 7.9 |
| 2010–11 | Φοίνιξ | 48 | 2 | 17.8 | .421 | .277 | .608 | 1.8 | 3.1 | .8 | .1 | 7.4 |
| 2010–11 | Χιούστον | 22 | 3 | 17.2 | .472 | **.519** | .667 | 2.5 | 2.5 | .6 | .2 | 7.7 |
| 2011–12 | Χιούστον | 66\* | 28 | 26.5 | .462 | .337 | .805 | 2.5 | 5.3 | 1.3 | .2 | 11.7 |
| 2012–13 | Φοίνιξ | 77 | **77** | 33.5 | .443 | .319 | .748 | 3.1 | **7.4** | **1.6** | **.3** | 14.7 |
| 2013–14 | Φοίνιξ | 76 | 75 | **35.1** | **.505** | .408 | .760 | 3.2 | 5.9 | 1.4 | **.3** | **20.3** |
| 2014–15 | Φοίνιξ | 52 | 52 | 33.4 | .501 | .355 | .746 | 3.6 | 4.1 | 1.0 | .2 | 16.2 |
| 2014–15 | Μαϊάμι | 26 | 26 | 34.8 | .502 | .329 | .808 | 3.4 | 5.3 | 1.1 | .2 | 16.6 |
| 2015–16 | Μαϊάμι | 72 | 72 | 32.8 | .489 | .317 | .667 | 3.8 | 5.8 | 1.0 | .2 | 14.1 |
| 2016–17 | Μαϊάμι | 73 | 73 | 33.7 | .476 | .406 | .790 | 3.8 | 5.8 | 1.2 | .2 | **20.3** |
| 2017–18 | Μαϊάμι | 75 | 75 | 31.7 | .450 | .370 | .801 | **4.1** | 4.8 | .8 | .2 | 17.3 |
| 2018–19 | Μαϊάμι | 36 | 22 | 27.5 | .413 | .348 | .782 | 3.1 | 4.8 | .8 | .1 | 13.7 |
| 2019–20 | Μαϊάμι | 59 | 3 | 28.2 | .441 | .367 | .776 | 3.2 | 5.1 | .7 | .2 | 16.2 |
| 2020–21 | Μαϊάμι | 50 | 11 | 26.7 | .432 | .373 | .828 | 3.4 | 4.4 | .7 | .2 | 13.4 |
| 2021–22 | Τορόντο | 5 | 2 | 18.0 | .382 | .286 | **1.000** | 2.8 | 1.8 | 1.0 | .2 | 8.0 |
| 2021–22 | Μπρούκλιν | 16 | 6 | 25.5 | .376 | .245 | .739 | 3.2 | 4.8 | .9 | .2 | 7.3 |
| Σταδιοδρομία | 888 | 530 | 27.9 | .460 | .362 | .767 | 3.1 | 4.8 | 1.0 | .2 | 13.7 |
| All-Star | 1 | 0 | 11.0 | .333 | .000 | .000 | 4.0 | 1.0 | .0 | .0 | 2.0 |

### Πλέι οφ

| Έτος | Ομάδα | ΣΑ | ΒΑΣ | ΛΑΓ | ΕΣ% | 3Π% | ΕΒ% | ΡΑΓ | ΑΑΓ | ΚΑΓ | ΚΑΓ | ΠΑΓ |
| --- | --- | --- | --- | --- | --- | --- | --- | --- | --- | --- | --- | --- |
| 2010 | Φοίνιξ | 16 | 0 | 14.8 | .430 | .325 | .742 | 1.8 | 2.3 | .3 | .1 | 7.6 |
| 2016 | Μαϊάμι | 14 | 14 | **33.7** | .442 | .348 | .767 | **4.9** | 3.9 | .4 | .2 | 16.5 |
| 2018 | Μαϊάμι | 5 | 5 | 31.2 | .467 | **.381** | .682 | 2.6 | **4.6** | **1.0** | .0 | 18.6 |
| 2020 | Μαϊάμι | **17** | **16** | 32.5 | .444 | .346 | .803 | 4.1 | 4.4 | **1.0** | .1 | **19.1** |
| 2021 | Μαϊάμι | 4 | 2 | 29.3 | .426 | .346 | .750 | 1.8 | 2.8 | **1.0** | **.5** | 16.0 |
| 2022 | Μπρούκλιν | 4 | 0 | 19.8 | **.563** | .333 | **1.000** | 4.5 | 1.5 | .8 | .0 | 10.5 |
| Σταδιοδρομία | 60 | 37 | 26.9 | .448 | .345 | .766 | 3.4 | 3.4 | .7 | .1 | 14.6 |

Διακρίσεις
----------

### Ομαδικές

* Ευρωπαϊκό Πρωτάθλημα Κ20: 2004
* Κύπελλο Στάνκοβιτς: 2007, 2010
* Πρωτάθλημα Σλοβενίας: 2008
* Ευρωμπάσκετ: 2017

### Ατομικές

* Πρωτοεμφανιζόμενος της Χρονιάς στο Πρωτάθλημα Σλοβενίας: 2005
* All-Star Game Σλοβενίας: 2005, 2006
* Πολυτιμότερος Παίκτης στο Κύπελλο Στάνκοβιτς: 2010
* Παίκτης της Εβδομάδας στη Δυτική Περιφέρεια, 4/2-4/8 (Χιούστον, 2012), 27/1-2/2 (Φοίνιξ, 2014)
* Κορυφαία Ομάδα του Ευρωμπάσκετ: 2013, 2017
* Συμμετέχων στο All-Star Skills Challenge: 2014
* Μέλος της Λέσχης 20-50-40: 2014
* Πιο Βελτιωμένος Παίκτης της Χρονιάς του ΝΒΑ: 2014
* Jabolko Navdiha (*Μήλο της Έμπνευσης*) από τον Πρόεδρο της Δημοκρατίας της Σλοβενίας: 2014
* Μέλος της Τρίτης Ομάδας του NBA: 2014
* Πολυτιμότερος Παίκτης του Ευρωμπάσκετ: 2017
* NBA All-Star Game: 2018

Παραπομπές
----------

1. ↑  espn.go.com/nba/player/splits/\_/id/3423/goran-dragic.
2. ↑  espn.go.com/nba/player/stats/\_/id/3423/goran-dragic.
3. ↑  espn.go.com/nba/player/videos/\_/id/3423/goran-dragic.
4. ↑  plus.si.cobiss.net/opac7/conor/261469027.
5. ↑  *RealGM*. 812. Ανακτήθηκε στις 4  Απριλίου 2022.
6. ↑  «Goran Dragic». *NBA.com*. Ανακτήθηκε στις 20 Νοεμβρίου 2020.
7. 1 2  «Suns Sign Goran Dragic | The Official Site Of The Phoenix Suns». *Nba.com*. Ανακτήθηκε στις 1 Μαρτίου 2014.
8. ↑  «New suns may play tonight». Azcentral.com. Ανακτήθηκε στις 1 Μαρτίου 2014.
9. ↑  Loren Jorgensen (26 Ιανουαρίου 2010). «Utah Jazz: Little-known Dragic enjoys career night for Suns». Deseret News. Ανακτήθηκε στις 1 Μαρτίου 2014.
10. ↑  «Phoenix Suns vs. San Antonio Spurs - Recap - May 07, 2010 - ESPN». Scores.espn.go.com. 7 Μαΐου 2010. Ανακτήθηκε στις 1 Μαρτίου 2014.
11. ↑  «Phoenix Suns trade Goran Dragic for Aaron Brooks from Houston Rockets». azcentral.com. Ανακτήθηκε στις 25 Αυγούστου 2011.
12. ↑  «Rockets trade Battier, Brooks in separate deals». *Houston Chronicle*. 24 Φεβρουαρίου 2011. Ανακτήθηκε στις 25 Αυγούστου 2011.
13. ↑  «Rockets send Timberwolves to 15th straight loss». *ESPN.com*. 13 Απριλίου 2011. Ανακτήθηκε στις 29 Μαρτίου 2019.
14. ↑  «CAJA LABORAL tabs guard Dragic - 2011-12 SIGNINGS - Welcome to EUROLEAGUE BASKETBALL». Euroleague.net. 20 Νοεμβρίου 2011. Ανακτήθηκε στις 1 Μαρτίου 2014.
15. ↑  «Rockets' Dragic, Heat's James named Players of the Week». *NBA.com*. 9 Απριλίου 2012. Αρχειοθετήθηκε από το πρωτότυπο στις 9 Μαρτίου 2014. Ανακτήθηκε στις 1 Μαρτίου 2014.
16. ↑  «Goran Dragic Salary Cap, Contracts, Salaries, Cap Hits, & News Profile». Spotrac.com. Ανακτήθηκε στις 1 Μαρτίου 2014.
17. ↑  «Lowry, Dragic named Players of the Week». *NBA.com*. Αρχειοθετήθηκε από το πρωτότυπο στις 4 Φεβρουαρίου 2014. Ανακτήθηκε στις 1 Μαρτίου 2014.
18. ↑  «Notebook: Suns 122, Warriors 109». *NBA.com*. 8 Φεβρουαρίου 2014. Αρχειοθετήθηκε από το πρωτότυπο στις 18 Μαΐου 2018. Ανακτήθηκε στις 1 Μαρτίου 2014.
19. ↑  «Notebook: Rockets 115, Suns 112». *NBA.com*. Αρχειοθετήθηκε από το πρωτότυπο στις 26 Μαΐου 2019. Ανακτήθηκε στις 1 Μαρτίου 2014.
20. ↑  Goran Dragic Scores a Career-High 35 Points στο YouTube
21. ↑  «Notebook: Suns 116, Pelicans 104». *NBA.com*. Αρχειοθετήθηκε από το πρωτότυπο στις 26 Μαΐου 2019. Ανακτήθηκε στις 1 Μαρτίου 2014.
22. ↑  Goran Dragic Scores a Career High... for the Second Time This Week! στο YouTube
23. ↑  «Dragic could join Hornacek in 20/50/40 club». 7 Απριλίου 2014.
24. ↑  «Goran Dragic joins Hornacek, Petrovic on exclusive list». 16 Απριλίου 2014. Αρχειοθετήθηκε από το πρωτότυπο στις 1 Οκτωβρίου 2022. Ανακτήθηκε στις 28 Σεπτεμβρίου 2022.
25. ↑  «Dragic is NBA's Most Improved Player». 23 Απριλίου 2014.
26. ↑  «Dragic selected to All-NBA Third Team». 4 Ιουνίου 2014.
27. ↑  «Suns' Dragic wins Kia Most Improved Player award». *NBA.com*. Αρχειοθετήθηκε από το πρωτότυπο στις 28 Ιανουαρίου 2018. Ανακτήθηκε στις 23 Απριλίου 2014.
28. ↑  Basketball Player Dragić Honoured by President Pahor
29. ↑  «Durant, LeBron headline 2013-14 All-NBA First Team». *NBA.com*. Αρχειοθετήθηκε από το πρωτότυπο στις 4 Ιουνίου 2014. Ανακτήθηκε στις 4 Ιουνίου 2014.
30. ↑  «HEAT Acquire Goran Dragic and Zoran Dragic». *NBA.com*. 19 Φεβρουαρίου 2015. Ανακτήθηκε στις 19 Φεβρουαρίου 2015.
31. ↑  «Pelicans lose Davis and Anderson, roll past Heat 105-91». *NBA.com*. 21 Φεβρουαρίου 2015. Αρχειοθετήθηκε από το πρωτότυπο στις 23 Φεβρουαρίου 2015. Ανακτήθηκε στις 22 Φεβρουαρίου 2015.
32. ↑  «HEAT Re-Signs Goran Dragic». *NBA.com*. 9 July 2015.. Ανακτήθηκε στις 13 July 2015.
33. ↑  Stein, Marc (1 Ιουλίου 2015). «Goran Dragic, Miami Heat agree to five-year, $90 million deal». *ESPN.com*. Ανακτήθηκε στις 1 Ιουλίου 2015.
34. ↑  Braun, Rick (28 Ιανουαρίου 2016). «Miami Heat guard Goran Dragic likely to return Friday night vs. Bucks». *MiamiHerald.com*. Ανακτήθηκε στις 30 Ιανουαρίου 2016.
35. ↑  «Whiteside has 25 points, 23 rebounds; Heat beat Wizards». *NBA.com*. 20 February 2016. Αρχειοθετήθηκε από το πρωτότυπο στις 9 February 2017.. Ανακτήθηκε στις 21 February 2016.
36. ↑  «Dragic scores 26 as Heat beat Bulls 118-96». *NBA.com*. 11 March 2016. Αρχειοθετήθηκε από το πρωτότυπο στις 8 January 2017.. Ανακτήθηκε στις 11 March 2016.
37. ↑  «Heat rally past Bulls, 106-98 for 46th win of the season». *NBA.com*. 7 April 2016. Αρχειοθετήθηκε από το πρωτότυπο στις 9 December 2018.. Ανακτήθηκε στις 7 April 2016.
38. ↑  «Dragic, Wade lead Heat past Raptors 103-91 \_ and into Game 7». *NBA.com*. 13 May 2016. Αρχειοθετήθηκε από το πρωτότυπο στις 9 December 2018.. Ανακτήθηκε στις 14 May 2016.
39. ↑  «Goran Dragic scores season-high 29, Heat beat Suns 126-115». *ESPN.com*. 8 Νοεμβρίου 2017. Ανακτήθηκε στις 8 Νοεμβρίου 2017.
40. ↑  «Goran Dragic Named Eastern Conference Player of the Week». *NBA.com*. 27 Νοεμβρίου 2017. Ανακτήθηκε στις 28 Νοεμβρίου 2017.
41. ↑  «Goran Dragić Named Eastern Conference Player Of The Week». *NBA.com*. 15 Ιανουαρίου 2018. Ανακτήθηκε στις 15 Ιανουαρίου 2018.
42. ↑  «Dragic Selected to 2018 NBA All-Star Team». *NBA.com*. 1 February 2018.. Ανακτήθηκε στις 1 February 2018.
43. ↑  «Dragic scores 28, Heat outlast Trail Blazers 120-111». *ESPN.com*. 27 Οκτωβρίου 2018. Ανακτήθηκε στις 27 Οκτωβρίου 2018.
44. ↑  «Adebayo's career-high 22 points helps Heat beat Suns 115-98». *ESPN.com*. 7 Δεκεμβρίου 2018. Ανακτήθηκε στις 8 Δεκεμβρίου 2018.
45. ↑  «Goran Dragić Undergoes Surgery». *NBA.com*. 19 Δεκεμβρίου 2018. Ανακτήθηκε στις 19 Δεκεμβρίου 2018.
46. ↑  «Pistons reach 7th in East, top reeling Heat 119-96». *ESPN.com*. 23 Φεβρουαρίου 2018. Ανακτήθηκε στις 24 Φεβρουαρίου 2018. Miami got point guard Goran Dragic on the floor for the first time since Dec. 10, after a two-month rehab to recover from right knee surgery.
47. ↑  «Dragic's triple-double lifts Heat past Mavs, 105-99». *ESPN.com*. 28 Μαρτίου 2019. Ανακτήθηκε στις 29 Μαρτίου 2019.
48. ↑  «HEAT ACQUIRE KYLE LOWRY». *NBA.com*. 6 Αυγούστου 2021.
49. ↑  The Athletic Staff. «Raptors' Goran Dragic out indefinitely for personal reasons». *The Athletic* (στα Αγγλικά). Ανακτήθηκε στις 21 Δεκεμβρίου 2021.
50. ↑  «SPURS ACQUIRE GORAN DRAGIĆ & 2022 FIRST ROUND PICK». *NBA.com*. 10 Φεβρουαρίου 2022.
51. ↑  «Report: Goran Dragić, Spurs Agree to Buyout As Point Guard Enters Free Agency». *Sports Illustrated*. Ανακτήθηκε στις 16 Φεβρουαρίου 2022.
52. ↑  «Brooklyn Nets Sign Goran Dragić». *NBA.com*. 22 Φεβρουαρίου 2022. Ανακτήθηκε στις 5 Ιουλίου 2022.
53. ↑  «Bulls sign Goran Dragić». *NBA.com*. 2 Αυγούστου 2022. Ανακτήθηκε στις 3 Αυγούστου 2022.
54. ↑  Winderman, Ira (29 August 2017). «Miami Heat guard Goran Dragic to retire from international play after EuroBasket». *Sun-Sentinel* (Ντίρφιλντ Μπιτς (Φλόριντα)).. Ανακτήθηκε στις 19 September 2017.
55. ↑  «Goran Dragic leads Slovenia to EuroBasket gold with 35 points - Heat Zone». Ανακτήθηκε στις 22 Ιουλίου 2019.
56. ↑  «Title hero Dragic caps off fairy tale finish with MVP honors». *FIBA.basketball* (στα Αγγλικά). Ανακτήθηκε στις 19 Σεπτεμβρίου 2017.
57. ↑  «Title hero Dragic caps off fairy tale finish with MVP honors». fiba.basketball. 17 Σεπτεμβρίου 2017.
58. ↑  «It's official: Dragic comes out of retirement to join Doncic in Slovenia's 15». *FIBA.basketball* (στα Αγγλικά). Ανακτήθηκε στις 5 Ιουλίου 2022.
59. ↑  «FIBA Basketball World Cup 2023 European Qualifiers». *FIBA.basketball* (στα Αγγλικά). Ανακτήθηκε στις 5 Ιουλίου 2022.
60. ↑  «Goran DRAGIC at the FIBA EuroBasket 2022». *FIBA.basketball* (στα Αγγλικά). Ανακτήθηκε στις 16 Σεπτεμβρίου 2022.
61. ↑  «Poland knock out Slovenia: Ponitka triple-double sends reigning champs home». *fiba.basketball*. 14 Σεπτεμβρίου 2022.
62. ↑  «Goran Dragic Stats, Video, Bio, Profile». *NBA.com*. Αρχειοθετήθηκε από το πρωτότυπο στις 25 Οκτωβρίου 2013. Ανακτήθηκε στις 1 Μαρτίου 2014.
63. ↑  «Goran Dragic Stats, Video, Bio, Profile | NBA.com». Nba.us. Ανακτήθηκε στις 1 Μαρτίου 2014.
64. ↑  «Suns Sign Zoran Dragić». *NBA.com*. 29 September 2014.. Ανακτήθηκε στις 30 September 2014.
65. ↑  «Goran Dragic apologizes for saying he has 'higher ambitions' than Raptors after trade from Miami». *CBC.ca*. 10 Αυγούστου 2021. Ανακτήθηκε στις 21 Φεβρουαρίου 2022.
66. ↑  «Green helps Suns pull away from 76ers, 112-96». *NBA.com*. Αρχειοθετήθηκε από το πρωτότυπο στις 1 Σεπτεμβρίου 2017. Ανακτήθηκε στις 9 Ιανουαρίου 2015.
67. ↑  «Goran Dragić posetio Igokeu, Dodik ga odlikovao Njegoševim ordenom». *b92.net*. Ανακτήθηκε στις 16 Αυγούστου 2018.
68. ↑  «Sem Slovenec, pravoslavne vere. Na današnji praznik ti želim, mir v duši in radost v srcu». *twitter.com*. Ανακτήθηκε στις 7 Ιανουαρίου 2019.
69. ↑  «МИР БОЖИЈИ, ХРИСТОС СЕ РОДИ!». *twitter.com*. Ανακτήθηκε στις 7 Ιανουαρίου 2019.
70. ↑  «Dragic Honored with MVP, Yi Entered Best Team\_2010 DONGFENG YUEDA KIA STANKOVIC CONTINENTAL CUP». Bscup.tom.com. 1 Αυγούστου 2010. Αρχειοθετήθηκε από το πρωτότυπο στις 6 Απριλίου 2012. Ανακτήθηκε στις 1 Μαρτίου 2014.
71. ↑  «Rockets' Dragić, Heat's James named Players of the Week». *NBA.com*. Αρχειοθετήθηκε από το πρωτότυπο στις 11 Απριλίου 2012. Ανακτήθηκε στις 10 Απριλίου 2012.
72. ↑  «Dragić Named Western Conference Player of Week». *NBA.com*.
73. ↑  «Dragic presented with 'Apple of Inspiration' from Slovenian president». Ανακτήθηκε στις 21 Φεβρουαρίου 2015.

Εξωτερικοί σύνδεσμοι
--------------------

* Γκόραν Ντράγκιτς στο fiba.basketball
* Γκόραν Ντράγκιτς στο fiba.archive.net
* Γκόραν Ντράγκιτς στο euroleague.net

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Καλαθοσφαίριση
* Πύλη:Σλοβενία
 |

 |